b'\n_START_ARTICLE_\nJustin Trudeau\n_START_SECTION_\n\xc5\xbdivljenjepis\n_START_PARAGRAPH_\nRodil se je v Ottawi in obiskoval srednjo \xc5\xa1olo Jean-de-Br\xc3\xa9beuf ter leta 1994 diplomiral na Univerzi McGill, leta 1998 pa \xc5\xa1e na Univerzi Britanske Kolumbije (UBC). Javnost je postala pozorna nanj oktobra 2000, ko je ob dr\xc5\xbeavnem pogrebu Pierrea Trudeauja imel pogrebni nagovor. Po \xc5\xa1tudiju je delal kot u\xc4\x8ditelj v Vancouvru, nato je \xc5\xa1tudiral in\xc5\xbeenirstvo, in za\xc4\x8del tretjestopenjski \xc5\xa1tudij okoljske geografije. V javnosti je odmeval s svojimi stali\xc5\xa1\xc4\x8di glede aktualnih vpra\xc5\xa1anj; leta 2007 je igral v TV-seriji Velika vojna._NEWLINE_Po o\xc4\x8detovi smrti se je Trudeau za\xc4\x8del vse bolj posve\xc4\x8dati politiki. Na zveznih volitvah leta 2008 ga je volilno okro\xc5\xbeje Papineau izvolilo v zvezni parlament. Leta 2009 ga je Liberalna stranka imenovala za svojega kritika za teme mladih in za multikulturalizem, naslednje leto pa\xc2\xa0 za dr\xc5\xbeavljanstvo in priseljevanje. V letu 2011 je dobil nalogo kritika za srednje\xc5\xa1olsko izobra\xc5\xbeevanje in mladinski in amaterski \xc5\xa1port. Aprila 2013 je Trudeau postal vodja\xc2\xa0Liberalne stranke in svojo stranko leta 2015 popeljal do zmage na zveznih volitvah, liberalci so s tretjega mesta s 36 sede\xc5\xbei pristali na prvem mestu s 184 sede\xc5\xbei, kar je najve\xc4\x8dji skok doslej v Kanadi. Forbes je Trudeauja uvrstil na 69. mesto med najbolj vplivnimi ljudi sveta.\n_START_SECTION_\nFederalne volitve 2019\n_START_PARAGRAPH_\nV mesecih pred federalnimi volitvami 2019, je na Trudeauja padlo veliko o\xc4\x8ditkov, ki so omajali njegovo priljubljenost. Eden od medijsko najbolj prodornih je bil o\xc4\x8ditek rasizma; ameri\xc5\xa1ki mediji so namre\xc4\x8d objavili fotografijo iz tematske \xc5\xa1olske zabave leta 2001, na kateri je bil Trudeau oble\xc4\x8den v Aladina, obraz pa je imel obarvan \xc4\x8drno. Nadalje je njegovo priljubljenost na\xc4\x8dela tudi afera z vplivanjem na nekdanjega kanadskega ministra. Vplivanje naj bi vr\xc5\xa1il v povezavi s sojenjem kanadskemu gigantu na podro\xc4\x8dju in\xc5\xbeenirstva SNC-Lavalin. Opozicija, pod vodstvom vzpenjajo\xc4\x8dih se konservativcev je Trudeauju o\xc4\x8ditala tudi mnoge nasedle projekte, ki so bili paradni konji preteklih volitev, ter slab odnos do staroselcev._NEWLINE_Trudeaujeva Liberalna stranka je na volitvah, ki so potekale 21. oktobra 2019 sicer zmagala, a so iz prej\xc5\xa1njih 177, padli na 157 poslanskih sede\xc5\xbeev, kar pomeni izgubo ve\xc4\x8dine v parlamentu. Skokovito so se jim pribli\xc5\xbeali konservativci, ki so osvojili 121 sede\xc5\xbeev, kar je za 26 mest ve\xc4\x8d kot v prej\xc5\xa1njem mandatu.'